Στο φως έρχεται έρευνα της Interpol μέσω μιας ιταλικής ιστοσελίδας, η οποία αποκαλύπτει πως στο παιχνίδι της περασμένης Κυριακής ανάμεσα στον Απόλλωνα Λάρισας και τον Αιγινιακό παίχτηκαν 400.000 ευρώ στην ανατροπή!

Πιο συγκεκριμένα, όπως αναφέρει το dikisports.blogspot.com επικαλούμενο το δημοσίευμα του ιταλικού site, στην επαρχία του Ρίμινι παίχτηκε το διόλου... ευκαταφρόνητο ποσό των 400.000 τόσο στην ανατροπή, όσο και στο ακριβές σκορ (από 0-2 σε 3-2 στο τέλος του αγώνα).

Ο συγκεκριμένος συνδυασμός (ανατροπή και ακριβές σκορ, δηλαδή) έδινε την «αστρονομική» απόδοση 27!

Τα πρακτορεία στοιχηματισμού από το Ρίμινι μέχρι το Ριτσιόνε θεώρησαν απολύτως ύποπτο το συγκεκριμένο παιχνίδι και, ως εκ τούτου, αρνήθηκαν να πληρώσουν όσους κέρδισαν το στοίχημα, ενώ εξίσου παράξενο είναι το γεγονός πως οι κάμερες ασφαλείας «συνέλαβαν» τους παίκτες οι οποίοι πόνταραν στην περιβόητη ανατροπή στον εν λόγω αγώνα της ελληνικής Football League.